Video: Steve sing weer countrySteve Hofmeyr (Foto: Janie Monsieur/Maroela Media) Steve Hofmeyr het pas sy jongste album, Country Collection Volume 3, vrygestel. Hy sê country-musiek het ŉ spesiale plek in sy hart omdat dit nostalgie dra. “Hoewel ek van rock-musiek hou, spreek dit oor ŉ ander deel van wie ek is. Die mees sentimentele deel van wie ek is, is natuurlik country-musiek,” sê Hofmeyr aan Maroela Media. “Ek dink dit is waarvoor country-musiek bekend is: sentimentaliteit. Maar dan moet jy dit nie vrees nie; jy moenie skaam wees daarvoor nie, en ék is glad nie skaam vir my sentimentaliteit nie.” Country Collection Volume 1 en 2 is reeds uit en Hofmeyr maak nou die reeks klaar met die derde volume. “Ek wou al die liedjies bymekaarkry wat ek as klein laaitie op ŉ platespeler geluister het en wat my oorspronklik geïnspireer het om te wil sing. Dit is nie almal country nie, maar die meeste daarvan is.” “Dit is net lekker musiek, as jy die nostalgie in country-musiek geniet. Daar is niks slims aan nie, dit is net al die lekkerkry-musiek van die ou dae,” sê hy. Die album bevat ook ŉ duet met Demi Lee Moore en Riana Nel. Hofmeyr gaan ook by vanjaar se Afrikaans is Groot-konsert die bekende liedjie “Amanda” saam met Moore sing. Dit sal die enigste uitsondering wees van ŉ liedjie wat in Engels gesing word, omdat dit so gewild was onder die Afrikaanse gemeenskap. Kyk die video hier onder om te hoor wat hy nog te sê het. Afrikaans is Groot 2019 vind 22 November tot 1 Desember by die Sun Arena by Time Square in Pretoria plaas. Besoek gerus Computicket, aanlyn of Shoprite/Checkers en House & Home-winkels vir kaartjies. Die publiek word gewaarsku om versigtig te wees vir derde partye wat kaartjies aanbied.